Folketoget skulle gått på Nakkerud klokken 16 på nasjonaldagen med påfølgende fest på Tyrihall. Der skulle det vært tale for dagen, leker, mat og utlodning.

Nå er hele arrangementet avlyst, opplyser Lise Søderholm i Nakkerud ungdomslag.

– Det er ingen ålreit avgjørelse å ta. Men det blir slik, sier hun.

Verken korps eller speidere hadde mulighet til å stille opp i år. I fjor ble det arrangert 17. mai-tog med gardemusikken på CD i trillebår.

Lise Søderholm i Nakkerud ungdomslag synes det er synd å avlyse 17. mai-arrangementet i bygda. Foto: Eli Bondlid

Søderholm forteller at ungdomslaget har arrangert 17. mai på Nakkerud så lenge hun kan huske. Men årets avlysning er ikke noe endelig punktum, understreker hun:

– Vi håper å komme sterkere tilbake neste år. Det har ikke vært så stor deltakelse de siste årene, noe som kan ha sammenheng med tidspunktet. Mange reiser til Hønefoss for å se på russetoget på ettermiddagen. Det er mulig at vi burde tenke på å flytte arrangementet til tidligere på dagen, påpeker hun.

LES OGSÅ: – Hva vil vi egentlig med Nakkerud?